ANNONSE FJELLTURER 2025

Vi i Hodr vil følge tradisjonen og gjennomføre 2 fjellturer i år også, så sett av tid og bli med oss på tur. Den ene blir fastboende på Fagerhøy med fin beliggenhet i fjell-området mellom Skei og Gålå. Vandringen fra hytte til hytte vil foregå på Hardangervidda.

Det er ikke alle transportkostnader og detaljer som er på plass ennå. Dermed kan det bli noen justeringer i de angitte prisene. Mer detaljerte opplysninger kommer til de påmeldte etter hvert.

Vi trenger flere ledsagere, så hvis noen har venner, bekjente som har lyst til å være med på turene våre, ville det være fint.   
Studenter går gratis. Dette gjelder begge turene.

**Påmeldingsfrister:** Fastboende onsdag 3. mai  
 Hytte til hytte onsdag 28. mai.

Påmelding til Tiril Andersen på e-post

[tiril.kristin.andersen@gmail.com](mailto:tiril.kristin.andersen@gmail.com)

tlf. 91 69 06 64.

Foreløpig informasjon om turene er som følger:

**Fottur Hardangervidda mandag 28. juli – lørdag 2. august**

Mandag: Tog Oslo – Geilo med avgang kl. 08.25 og buss videre til Fagerheim. Vi går Fagerheim – Krækkja 5,7 km.

Tirsdag: Krækkja – Kjeldebu/ selvbetjent. 15,3 km/ 4,5 timer.

Onsdag: Kjeldebu – Dyranut 8,4 km/ 3 timer.

Torsdag: Dyranut – Stigstuv 13,1 km/ 4 timer.

Fredag: Stigstuv – Halne 16 km.

Lørdag: Hjemreise.  
  
Alle gang-tidene er DNTs oppsett og beregnet ut fra effektiv gange uten pauser. Vi må gjerne legge til litt. Vi skal også kose oss med rast og mat underveis.

Pris for hytte-til-hytte blir ca. kr 5445 for synshemmede som er medlemmer i Hodr og ca. kr 3630 for ledsagere. Synshemmede som ikke er medlemmer, betaler full pris, ca kr. 7260

**Fast opphold mandag 28. juli - fredag 1. august**.

Fagerhøy ligger høyt og fritt med mange muligheter for fine dagsturer.  
En bruker å være ute på tur opp mot ca. 5 - 6 timer, gjerne en liten topptur hvis det er stemning for det. Gode pauser og medbragt matpakke nytes underveis.

Mandag: Tog fra Oslo til Ringebu med avgang kl. 08.02 og taxi videre til Fagerhøy.

Fredag: Retur til Oslo med taxi/ tog.

Pris blir ca kr. 3920 for synshemmede som er medlemmer i Hodr. Ledsagere betaler ca kr. 2610. Synshemmede som ikke er medlemmer, betaler full pris, ca kr 5225.

Faktura kommer til de påmeldte etter påmeldings-fristen.

**Turen er gratis for studenter som vil være ledsager. Dette gjelder begge turene.**

Vi håper at disse to turene vil bli et bra tilbud både for de som ønsker en lettere tur og for de som vil slite litt mer. Bilder og omtale av tidligere fjellturer kan du finne på www.hodr.no